PMIndiaData/PMIndiaSum huggingface dataset:
وزیر اعظم جناب نریندر مودی نے وشاکھاپٹنم میں گیس کے رساﺅ کے حادثے کا جائزہ لیا

وزیر اعظم جناب نریندر مودی نے وشاکاپٹنم میں گیس کے رساﺅ کے حادثے سے نمٹنے میں کئے جارہے اقدامات کا جائزہ لینے کے لیے کل صبح ایک اعلیٰ سطحی میٹنگ کی صدارت کی۔ انہوں نے آفات سے متاثرہ مقام کو بچانے کے لیے، ساتھ ہی ساتھ متاثرہ لوگوں کے تحفظ کے لیے کئے جارہے اقدامات کا تفصیل سے جائزہ لیا اور اس پر تبادلہ خیال کیا۔ میٹنگ میں وزیر دفاع جناب راج ناتھ سنگھ، وزیر داخلہ جناب امت شاہ، داخلی امور کے وزرائے مملکت جناب نتیانندرائے اور جی کشن ریڈی کے علاوہ دیگر افسروں نے بھی شرکت کی۔ کل صبح اس حادثے کے بارے میں پہلی اطلاع ملنے کے بعد ہی وزیر اعظم نریندر مودی اور وزیر داخلہ امت شاہ نے آندھرا پردیش کے وزیر اعلیٰ کے ساتھ بات چیت کی اور صورتحال سے نمٹنے میں مرکز کی طرف سے انہیں ہر ضروری مدد اور امداد کا یقین دلایا۔ وہ صورتحال کی لگاتار نگرانی کررہے ہیں اور اس پر ان کی قریبی نگاہ بھی ہے۔ اِس میٹنگ کے فوراً بعد کابینہ سکریٹری نے داخلی امور، ماحولیات، جنگلات اور آب وہوا میں تبدیلی، کیمیکلز اور پیٹرو کیمیکلز، دوا سازی ، اطلاعات ونشریات کی وزارتوں کے سکریٹریوں، آفات کے بندوبست کے اتھارٹی کے این ڈی ایم اے کے ممبروں اور ڈائریکٹر جنرل نیشنل ڈیزاسٹر رسپانس فورس ، این ڈی آر ایف، صحت خدمات کے ڈائریکٹر جنرل اور ایمس کے ڈائریکٹر کے علاوہ دیگر طبی ماہرین کے ساتھ تفصیلی جائزہ میٹنگ کی۔ اس کا مقصد خصوصی اقدامات وضع کرنا ہے، جس سے بنیادی سطح پر صورتحال کے بندوبست میں تعاون فراہم کیا جاسکے۔ وزیر اعظم کے پرنسپل سکریٹری بھی اس میٹنگ میں موجود تھے۔ میٹنگ میں یہ فیصلہ کیاگیا کہ پونے سے این ڈی آر ایف کا یونٹ کیمیکلز، بایولوجیکل، ریڈیو لوجیکل اور نیوکلیئرسی بی آر این کی ایک ٹیم ناگپور کے نیشنل ماحولیاتی انجینئرنگ ریسرچ انسٹی ٹیوٹ کی ماہر ٹیم کے ساتھ فوراً وشاکھا پٹنم جائیں گے، تاکہ بنیادی سطح پر بحران سے نمٹنے میں ریاستی سرکار کو تعاون دیا جاسکے اور گیس کے رساﺅ کے طویل مدتی طبی اثرات کو کم سے کم وقت میں حل کرنے کے لیے اقدامات بھی کئے جاسکیں۔ وشاکھا پٹنم میں اسٹائی رینی گیس کے رساﺅ کا واقعہ وشاکھا پٹنم ضلع میں گوپال پٹنم منڈل کے آر آر وینکٹا پورم گاﺅں میں آج صبح سویرے 3 بجے ایک کیمیکل پلانٹ میں پیش آیا تھا۔ گیس کے رساﺅ سے آس پاس کے گاوﺅں پر اثر پڑا، جن میں نراوا ، بی سی کالونی، باپو جی نگر، کمپلا پالیم اور کرشنا نگر شامل ہیں۔اسٹائی رینی گیس زہریلی نوعیت کی گیس ہے، جس سے کھال اور آنکھوں میں جلن ہوسکتی ہے اور سانس لینے میں مشکلات کا سبب بن سکتی ہے۔ قومی آفات کے بندوبست کی فورس این ڈی آر ایف کی ٹیم وشاکھاپٹنم میں سی بی آر این کے عملے کے ساتھ فوری طور پر تعینات کی گئی ہیں، تاکہ ریاستی سرکار اور مقامی انتظامیہ کی مدد کی جاسکے اور اسے تعاون دیا جاسکے۔ این ڈی آر ایف کی ٹیم نے حادثے کی جگہ کے آس پاس رہنے والے لوگوں کو فوری طور پر بحفاظت نکالنے کے لیے کام انجام دیا ۔ پونے سے این ڈی آر ایف کے خصوصی سی بی آر این یونٹ اور ناگپور کی این ای ای آر آئی ماہر ٹیم وشاکھاپٹنم کے لےے روانہ ہوگئی ہے، اس کے علاوہ صحت خدمات کے ڈائریکٹر جنرل ڈی جی ایچ ایس بنیادی سطح پر طبی پیشہ ور افراد یعنی طبی ڈاکٹروں کو خصوصی طبی مشورہ فراہم کریں گے۔ گیس کے رساﺅ والے کمپاﺅنڈ کی علامات، اس کے اثر اجاگر ہونے والے عام علامات ابتدائی علاج کے اقدام، احتیاطی اقدامات، کیا کریں اور کیا نہ کریں کے بارے میں جانکاری کے لیے یہاں کلک کریں۔ م ن، ح ا، ع ر
وزیراعظم نے دمن اور دیو میں  1000 کروڑ لاگت کے  مختلف ترقیاتی منصوبوں کا آغاز کیا

نئیدہلی۔24فروری؛وزیر اعظم، نریندر مودی نے آج دمن اور دیو میں 1000 کروڑ لاگت کے مختلف ترقیاتی منصوبوں کا آغاز کیا ۔ انہوں نے پروگرام کے مستحقین کو سرٹیفیکٹ دئے اور دمن کالج گراؤنڈ میں ایک عوامی اجلاس سے خطاب کیا ۔ وزیر اعظم نے دمن میں منعقدہ عوامی اجلاس کو تاریخی قرار دیا اور کہا کہ یہ اجلاس نہ صرف لوگوں کی تعداد کے لحاظ سے بلکہ اس لحاظ سے بھی تاریخی ہے کہ ان ترقیاتی پروجیکٹوں کا آغاز یہاں سے ہو رہا ہے ۔ انہونے دمن کے لوگوں سے صفائی کو اہمیت دینے کی درخواست کی، اسلئے کہ جب صفائی ہوگی، سیاحت کے مواقعے میں اضافہ ہوگا۔ انہوں نے لوگوں اور دمن کی مقامی انتظامیہ کو، دمن کوکھلے میں رفع حاجت سے پاک بنانے کے لئے مبارکباد پیش کی ۔ انہونے کہا کہ دمن نے جس طرح سے صفائی کو سنجیدگی سے لیا ہے اور اسکو عوامی تحریک کی شکل دی ہے وہ ہم سب کے لئے مثال ہے۔ دمن کی مشترک ثقافت کی تعریف کرتے ہوئے انہونے کہا کہ دمن ایک منی انڈیا بن گیا ہے اسلئے کہ یہاں ملک کے سبھی حصّے سے لوگ آتے ہیں اور یہاں کام کرتے ہیں ۔ وزیر اعظم نے کہا کہ حکومت ماہی گیروں کی بہبود کے لئے متعدد اقدامات کر رہی ہے اور حکومت کی ساری توجہ ‘نیلا انقلاب‘ پر مرکوز ہے۔ ایسا اسلئے ہے کہ حکومت نے ماہی گیروں کی زندگی میں مثبت تبدیلی لانے کے لئے عہد بستہ ہے ۔ وزیراعظم نے اڑان اسکیم کے تحت دیو کو احمدآباد سے جوڑنے والیایئر اڈیشا فلائٹ کا افتتاح کیا۔ انہوں نے ویڈیولنک کے ذریعہ دمن سے دیو کے لئے ہیلی کاپٹر خدمات کا آغاز کیا ۔ وزیر اعظم نے بیٹی بچاؤ، بیٹی پڑھاؤ منصوبہ کے تحت نو مولود لڑکیوں کو بدھائی کٹ تقسیم کئے ۔ انہوں نے دمن اور دیو انتظامیہ کی طرف سے مفت ڈرائیونگ کی تربیت حاصل کرنے والی خواتین کو سرٹیفکیٹ پیش کیئے اور اسکول جانے والی لڑکیوں میں سائیکل تقسیم کئے۔ انہوں نے سی این جی سے چلنے والی گاڑیوں کے لئے پرمٹ تقسیم کئے۔ انہوں نے پردھان منتری آواس یوجنا،پردھان منتری جیون جیوتی بیما ، پردھان منتری جیون سرکشا یوجنا اور پردھان منتری مدرا یوجنا سے مستفید ہونے والوں کو سرٹیفکیٹ تقسیم کئے۔ ۔۔۔۔۔۔۔۔۔۔۔۔۔۔۔۔۔۔۔۔۔
کابینہ نے کولکاتا شہر اور ارد گرد کے شہری علاقوں کے لیے ایسٹ ویسٹ میٹرو کوریڈور پروجیکٹ کے لیے ترمیم شدہ لاگت کو منظوری دی

نئی دہلی، 07 اکتوبر: وزیر اعظم جناب نریندر مودی کی صدارت میں مرکزی کابینہ نے کولکاتا ایسٹ ویسٹ کوریڈور پروجیکٹ کی تعمیر کے لیے ترمیم شدہ تخمینہ لاگت کو منظوری دے دی ہے۔ نفاذ کی حکمت عملی اور اہداف: اس پروجیکٹ کو کولکاتا میٹرو ریل کارپوریشن لمیٹڈ کے ذریعے نافذ کیا جائے گا، جو ریلوے کی وزارت کے تحت ایک سی پی ایس ای ہے۔ پروجیکٹ کی تخمینہ مکمل لاگت 8575 کروڑ روپے ہے۔ اس میں سے ریلوے کی وزارت نے 3268.27 کروڑ روپے، مکانات اور شہری ترقی کی وزارت نے 1148.31 کروڑ روپے شیئر کیے ہیں اور جاپان انٹرنیشنل کارپوریشن ایجنسی (جے آئی سی اے) نے 4158.40 کروڑ روپے کا قرض دیا ہے۔ 5.3 کلومیٹر لمبا ایلی ویٹیڈ کوریڈور پہلے ہی 14.02.2020 سے چل رہا ہے۔ آگے کے 1.67 کلومیٹر پر 05.10.2020 کو کام شروع کیا گیا ہے۔ مکمل پروجیکٹ کے پورا ہونے کی متعینہ تاریخ دسمبر 2021 ہے۔ گہرا اثر: میگا پروجیکٹ کولکاتا کے کاروباری ضلع کے درمیان مغرب میں ہوڑہ کے صنعتی شہر اور مشرق میں سالٹ لیک سٹی کے درمیان ایک محفوظ، قابل رسا اور آرامدہ پبلک ٹرانسپورٹ کے ذریعہ کے طور پر مؤثر ٹرانزٹ کنیکٹویٹی کی تعمیر کرے گا۔ پروجیکٹ سے آمدورفت میں آسانی ہوگی اور شہر کے باشندوں کے لیے نقل و حمل کا ایک محفوظ ذریعہ دستیاب ہوگا۔ یہ کولکاتا شہر کو ایک اقتصادی، مؤثر اور ماحولیات دوست ٹرانزٹ حل فراہم کرے گا۔ یہ کولکاتا علاقے کے بڑے پیمانے پر ٹرانسپورٹ کے مسئلہ کو حل کرے گا جس سے آمدورفت میں کم وقت لگے گا اور پیداواریت اور ترقی کو فروغ حاصل ہوگا۔ یہ انٹر چینج ہب کی تعمیر کے ذریعے نقل و حمل کے متعدد ذرائع جیسے میٹرو، مضافاتی ریلوے، کشتیوں اور بس ٹرانسپورٹ کو مربوط کرے گا۔ یہ لاکھوں یومیہ مسافروں کے لیے ٹرانسپورٹ کے آسان اور آرامدہ نظام کو یقینی بنائے گا۔ پروجیکٹ کے فائدے: ایک محفوظ، مؤثر اور ماحولیات دوست ٹرانسپورٹ سسٹم فراہم کرکے لوگوں کو فائدہ پہنچانا آمدورفت کے وقت میں کمی ایندھن کی کم کھپت سڑک کے بنیادی ڈھانچے پر مجموعی اخراجات میں کمی آلودگی اور حادثات میں کمی ٹرانزٹ کی جانب مائل ترقی (ٹی او ڈی) کو فروغ کوریڈور میں لینڈ بینک کی قیمت میں اضافہ اور اضافی مالیت پیدا کرنا نوکریوں کے مواقع پیدا کرنا ’’آتم نربھر بھارت‘‘ اور ’’لوکل فار ووکل‘‘ کے جذبہ کو شامل کرنا۔ پس منظر: کولکاتا ایسٹ-ویسٹ میٹرو کوریڈور پروجیکٹ کولکاتا شہر اور ارد گرد کے شہری علاقے کے لاکھوں یومیہ مسافروں کی مسلسل ترقی کے لیے ایک اہم انفراسٹرکچر پروجیکٹ ہے۔ یہ ریل پر مبنی عوامی ریپڈ ٹرانزٹ سسٹم کے ذریعے کولکاتا، ہوڑہ اور سالٹ لیک میں بلا رکاوٹ رابطہ فراہم کرے گا۔ یہ انٹر چینج ہب کی تعمیر کے ذریعے نقل و حمل کے متعدد ذرائع جیسے میٹرو، مضافاتی ریلوے، کشتیوں اور بس ٹرانسپورٹ کو مربوط کرے گا۔ اس پروجیکٹ میں ہُگلی ندی کے نیچے سرنگ سمیت 16.6 کلومیٹر لمبے میٹرو ریل کوریڈور کی تعمیر کا تصور کیا گیا ہے جو کہ ہوڑہ اسٹیشن کے ساتھ ساتھ کسی بڑی ندی کے نیچے بھارت میں پہلا ٹرانسپورٹیشن ٹنل ہے، جو بھارت میں سب سے گہرے میٹرو اسٹیشنوں میں سے ایک ہے۔
وزیر اعظم جناب نریندر مودی  نے  آج  کووڈ – 19 ویکسین  کی فراہمی ، تقسیم کاری اور انتظام  سے متعلق تیاریوں  کا جائزہ لیا

نئی لّی ، 21 نومبر / وزیر اعظم جناب نریندر مودی نے آج کووڈ – 19 ویکسین کی فراہمی ، تقسیم کاری اور انتظامات کی تیاریوں کا جائزہ لیا ۔ وزیر اعظم نے ویکسین تیار کرنے میں اختراع کاروں ، سائنس دانوں ، ماہرینِ تعلیم اور دوا ساز کمپنیوں کی ویکسین تیار کرنے کی کوششوں کے لئے ستائش کی اور ہدایت دی کہ ویکسین کے لئے تحقیق ، ترقی اور تیاری کے لئے ہر ممکن کوشش کی جانی چاہیئے ۔ بھارت میں 5 قسم کی ویکسین تیاری کے اگلے مراحل میں ہے ، جن میں سے چار دوسرے / تیسرے مرحلے میں ہے ، جب کہ ایک پہلے / دوسرے مرحلے میں ہے ۔ بنگلہ دیش ، میانما ، قطر ، بھوٹان ، سوئٹزر لینڈ ، بحرین ، آسٹریا اور جنوبی کوریا جیسے ملکوں نے بھارتی ویکسین کی تیاری اور ان کے استعمال میں گہری دلچسپی کا اظہار کیا ہے ۔ سب سے پہلے دستیاب موقع پر ویکسین کی فراہمی کے لئے صحت کارکنوں ، صف اوّل کے کارکنوں کا ڈاٹا بیس تیار کیا جا رہا ہے ۔ کولڈ چین اور سرنج و نیڈلس وغیرہ کی خریداری میں اضافے کا کام اور ان کی تیاری اگلے مراحل میں ہے ۔ ویکسینیشن کی سپلائی کے سلسلے کو بڑھایا جا رہا ہے اور غیر ویکسین کی سپلائی میں بھی اضافہ کیا جا رہا ہے ۔ میڈیکل اور نرسنگ کے طلباء اور اساتذہ کو ٹیکہ کاری کے پروگرام کے نفاذ کے لئے تربیت میں شامل کیا جائے گا ۔ ویکسین ہر مقام اور ترجیحی اصولوں کی بنیاد پر ہر شخص کو پہنچ سکے ، اس کے انتظامات کئے جا رہے ہیں ۔ وزیر اعظم نے بھارتی ریسرچ اور دواؤں کی تیاری میں اعلیٰ ترین عالمی معیار کو یقینی بنانے کے لئے ہدایت دی ہے کہ تمام قومی اور بین الاقوامی معروف اداروں اور ریگولیٹروں کے ساتھ مل کر کام کیا جائے ۔ کووڈ – 19 کے لئے ویکسین ایڈمنسٹریشن پر ماہرین کےقومی گروپ ( این ای جی وی اے سی ) نے ریاستی حکومتوں اور تمام متعلقہ فریقوں کےساتھ صلاح و مشورے سے پہلے مرحلے میں ترجیحی گروپوں کو ویکسین فراہم کرنے کے لئے تیاری میں اضافہ کر دیا ہے ۔ ویکسین کی فراہمی اور تقسیم کاری کے لئے ڈجیٹل پلیٹ فارم تیار کیا گیا ہے اور ریاستی اور ضلع کی سطح کےفریقوں کےساتھ ساجھیداری میں تجرباتی دور کئے جا رہے ہیں ۔ وزیر اعظم نے اختیارات کے ایمرجنسی استعمال کے پہلوؤں اور ادویات کی خریداری اور تیاری کے مختلف پہلوؤں کا جائزہ لیا ۔ جیسے ہی ملک کی اور بین الاقوامی ویکسین کے تیسرے مرحلے کی آزمائش کےنتائج سامنے آئیں گے ، ہمارے خود مختار ریگولیٹر تیزی کے ساتھ ، اِن کی جانچ کریں گے اور استعمال کے لئے ، اِس کے اختیارات تفویض کریں گے ۔ حکومت نے کووڈ – 19 ویکسین کی تحقیق و ترقی میں تعاون کے لئے کووڈ سُرکشا مشن کے تحت 900 کروڑ روپئے کی امداد فراہم کی ہے ۔ وزیر اعظم نے ہدایت دی ہے کہ تیز رفتاری کے ساتھ ریگو لیٹری منظوری اور وقت پر خریداری کے لئے مقررہ نظا م الاوقات کا منصوبہ تیار کیا جانا چاہیئے تاکہ ٹیکہ کاری کی مہم کو جلد شروع کیا جا سکے ۔ وزیر اعظم نے ویکسین تیار کرنے کی جامع کوششوں کی ستائش کی ۔ انہوں نے اس بات پر بھی زور دیا کہ وباء کی موجودہ صورتِ حال کے پیشِ نظر ماسک لگانے ، ایک دوسرے سے فاصلہ بر قرار رکھنے اور صفائی ستھرائی کو یقینی بنانے جیسے احتیاطی اقدامات میں کسی نرمی کی کوئی گنجائش نہیں ہے ۔ اس میٹنگ میں وزیر اعظم کے پرنسپل سکریٹری ، کابینہ سکریٹری ، نیتی آیوگ کے رکن ( صحت ) ، پرنسپل سائنسی مشیر ، صحت کے سکریٹری ، آئی سی ایم آر کے ڈی جی ، پی ایم او کے عہدیدار اور حکومتِ ہند کے متعلقہ محکموں کے سکریٹریوں نے شرکت کی ۔
ہند-پیسیفک اقتصادی فریم ورک برائے خوشحالی (آئی پی ای ایف)

وزیر اعظم جناب نریندر مودی نے آج ٹوکیو میں ہند-پیسیفک اقتصادی فریم ورک برائے خوشحالی (آئی پی ای ایف) سے متعلق مذاکرات کی شروعات کے لیے منعقد کیے گئے ایک پروگرام میں شرکت کی۔ اس پروگرام میں امریکی صدر ہز ایکسی لینسی جناب جوزف آر بائڈن اور جاپانی وزیر اعظم ہز ایکسی لینسی جناب کشیدا فومیو موجود تھے، اور آسٹریلیا، برونئی، انڈونیشیا، جمہوریہ کوریا، ملیشیا، نیوزی لینڈ، فلپائن، سنگاپور، تھائی لینڈ اور ویت نام جیسے دیگر پارٹنر ممالک کے لیڈران نے ورچوئل طریقے سے شرکت کی۔ ایک مشترکہ اعلانیہ جاری کیا گیا، جس میں آئی پی ای ایف میں شامل کلیدی عناصر پر روشنی ڈالی گئی ہے۔ آئی پی ای ایف کی کوشش شرکت کرنے والے ممالک کے درمیان اقتصادی شراکت داری کو مضبوطی کرنا ہے، تاکہ ہند-پیسیفک خطہ میں لچک، پائیداری، شمولیت، اقتصادی ترقی، انصاف پسندی اور مسابقت میں اضافہ کیا جا سکے۔ افتتاحی تقریب کے دوران اپنے خطاب میں، وزیر اعظم نے کہا کہ آئی پی ای ایف کا اعلان ہند-پیسیفک خطہ کو عالمی اقتصادی ترقی کا انجن بنانے کی مشترکہ خواہش کا اعلان ہے۔ گجرات کے لوتھل میں دنیا کی سب سے پرانی تجارتی بندرگاہ کے ساتھ، بھارت تاریخی طور پر ہند-پیسیفک خطہ میں تجارتی سرگرمیوں کا مرکز رہا ہے۔ وزیر اعظم نے ہند-پیسیفک خطہ کے اقتصادی چیلنجز سے نمٹنے کے لیے مشترکہ اور تخلیقی حل تلاش کرنے پر زور دیا۔ انہوں نے آئی پی ای ایف، جو کہ شمولیتی اور لچکدار دونوں ہی ہے، کے لیے تمام ہند-پیسیفک ممالک کے ساتھ کام کرنے کے بھارت کے عزم کا اظہار کیا۔ انہوں نے اس بات پر زور دیا کہ لچکدار سپلائی چین کی بنیاد ’3 ٹی‘– ٹرسٹ (اعتماد)، ٹرانس پیرنسی (شفافیت) اور ٹائم لائنیس (بر وقت) – پر ہونی چاہیے۔ بھارت ایک آزاد، کھلا، اور شمولیتی ہند-پیسیفک خطہ کے لیے پابند عہد ہے اور اس کا ماننا ہے کہ شراکت داروں کے درمیان اقتصادی بات چیت کے عمل کو تیز کرنا مسلسل ترقی، امن، اور خوشحالی کے لیے انتہائی ضروری ہے۔ بھارت آئی پی ای ایف کے تحت پارٹنر ممالک کے ساتھ تعاون کرنے اور علاقائی اقتصادی رابطہ، اتحاد کو آگے بڑھانے اور خطہ کے اندر تجارت و سرمایہ کاری کو مضبوط کرنے کا خواہاں ہے۔ آج آئی پی ای ایف کے قیام کی کارروائی شروع ہونے کے بعد، پارٹنر ممالک اقتصادی تعاون کو مضبوط کرنے اور مشترکہ مقاصد کو حاصل کرنے پر مرکوز بات چیت کا آغاز کریں گے۔
گروڑ ایرواسپیس کے ذریعے 100کسان ڈرون کی اڑان کے موقع پر وزیر اعظم کے خطاب کا بنیادی متن

نئی دہلی:19؍فروری2022: نمسکار! اگر پالیسیاں درست ہوں، تو ملک کتنی اونچی اڑان بھر سکتا ہے۔ آج کا دن اس کی بڑی مثال ہے۔ کچھ سال پہلے تک ملک میں جب ڈرون کا نام لیا جاتا تھا تو لگتا تھا کہ وہ فوج سے جڑا ہوا کوئی سسٹم ہے۔ وہ دشمنوں سے مقابلہ کرنے کے استعمال میں آنے والی چیز ہے۔ اسی دائرے میں سوچا جاتا تھا، لیکن آج ہم مانیسر میں کسان ڈرون سہولتوں کی مثال پیش کررہے ہیں۔ یہ 21ویں صدی کے جدید زرعی انتظام کی سمت میں ایک نیا باب ہے۔ مجھے یقین ہے کہ یہ شروعات نہ صرف ڈرون سیکٹر کی ترقی میں میل کا پتھرثابت ہوگی، بلکہ اس میں امکانات کا ایک لامحدود آسمان وا کھلا ہوگا۔مجھے بھی بتایا گیا ہے کہ گروڑایرواسپیس میں اگلے دو برسوں میں ایک لاکھ میڈاِن انڈیا ڈرون بنانے کا ہدف رکھا ہے۔ اس سے متعدد نوجوانوں کو نئے روزگار اور نئے مواقع ملیں گے۔ میں اس کے لئے گروڑ ایرواسپیس کی ٹیم کو، تمام نوجوان ساتھیوں کا مبارکباد دیتا ہوں۔ ساتھیوں، ملک کے لئے یہ وقت آزادی کے امرت کال کا عہد ہے۔ یہ نوجوان بھارت کا عہد ہے اور بھارت کے نوجوانوں کا عہد ہے۔ پچھلے کچھ سالوں میں ملک کے میں جو اصلاحات نافذ ہوئی ہیں، نوجوانوں اور پرائیویٹ سیکٹر کو ایک نئی طاقت دی ہے۔ ڈرون کو لے کر ہی بھارت نے خدشات میں وقت نہیں ضائع کیا۔ ہم نے نوجوان صلاحیت پر بھروسہ کیا اور نئی سوچ کے ساتھ آگے بڑھے۔ اس بار کے بجٹ میں ہوئے اعلانات سے لے کر دیگر پالیسی ساز فیصلوں میں ملک میں کھل کر ٹیکنالوجی اور اختراعات کو اولیت دی ہے۔اس کا نتیجہ آج ہمارے سامنے ہے۔ موجودہ وقت میں ہی ہم دیکھ رہے ہیں کہ ڈرون کا کس قدر گونا گوں استعمال ہونے لگا ہے۔ابھی بیٹنگ ریٹیریٹ کے دوران ایک ہزار ڈرون کی شاندار کارکردگی پورے ملک نے دیکھا۔ آج سوامتو یوجنا کے تحت گاؤں میں ڈرون کے ذریعے زمین کا، گھروں کا حساب کتاب تیار ہورہا ہے۔ ڈرون کے ذریعے دواؤں کی سپلائی ہورہی ہے۔ دشوار گزار علاقوں میں ویکسین پہنچ رہی ہے۔کئی جگہ کھیتوں میں دواؤں کا چھڑکاؤ بھی ڈرون سے شروع ہوگیا ہے۔کسان ڈرون اب اس سمت میں ایک نئے عہد کے انقلاب کی شروعات ہے۔ مثال کے طورپر آنے والے وقت میں اعلیٰ صلاحیت کے ڈرون کی مدد سے کسانوں اپنے کھیتوں میں تازہ سبزیاں، پھل، پھول بازار بھیج سکتے ہیں۔ ماہلی پروری سے جڑے لوگ تالاب، ندی اور سمندر سے سیدھے تازہ مچھلیاں بازار بھیج سکتے ہیں۔ کم وقت میں کم سے کم نقصان کے ساتھ ماہی گیروں کا، کسانوں کا سامان بازار پہنچے گا ، تو میرے کسان بھائیوں کی، میرے ماہی گیر بھائی بہنوں کی آمدنی بھی بڑھے گی۔ ایسے متعدد امکانات ہمارے سامنے دستک دے رہے ہیں۔ مجھے خوشی ہے کہ ملک میں کئی اور کمپنیاں اس سمت میں تیزی سے آگے بڑھ رہی ہے۔ بھارت میں ڈرون اسٹارٹ اَپس کا ایک نیا ایکو سسٹم تیار ہورہا ہے۔ ابھی ملک میں 200 سے زیادہ ڈرون اسٹارٹ-اَپ کام کررہے ہیں۔ بہت جلد ہی اِن کی تعداد ہزاروں میں پہنچ جائے گی۔ اِس سے روزگار کے بھی لاکھوں نئے مواقع پیدا ہوں گے۔ مجھے یقین ہے کہ آنے والے وقت میں بھارت کی یہ بڑھتی ہوئی صلاحیت پوری دنیا کو ڈرون کے سیکٹر میں نئی قیادت دے گی۔اسی یقین کے ساتھ آپ سب کا بہت بہت شکریہ ۔میری بہت بہت نیک خواہشات ہے۔نوجوان کے حوصلے کو میری نیک خواہشات ہے۔آج جو اسٹارٹ-اَپ کی دنیا کھڑی ہوئی ہے۔ یہ جو نوجوان حوصلہ کررہے ہیں، رسک لے رہے ہیں، ان کو میں بہت بہت مبارکباد دیتا ہوں اور بھارت سرکار پالیسیوں کے ذریعے مسلسل آپ کے ساتھ رہ کر کاندھے سے کاندھا ملا کر آپ کو آگے بڑھنے میں کوئی رُکاوٹ نہیں آنے دے گی۔ میں بہت بہت نیک خواہشات پیش کرتا ہوں۔ بہت بہت شکریہ۔
وزیر اعظم نے جنرل بپن راوت ، ان کی اہلیہ اور مسلح فورسز کے دیگر اہلکاروں کو آخری خراج عقیدت پیش کیا

وزیراعظم جناب نریندر مودی نے جنرل بپن راوت ، ان کی اہلیہ اور مسلح فورسز کے دیگر اہلکاروں کو آخری خراج عقیدت پیش کیا۔ ایک ٹویٹ میں وزیراعظم نے کہا: ‘‘ جنرل بپن راوت، ان کی اہلیہ اور مسلح فورسز کے دیگر اہلکاروں کو میرا آخری خراج عقیدت ۔ بھارت ان کے گراں مایہ تعاون کو کبھی فراموش نہیں کرسکتا ہے’’۔
کابینہ نے یکم اکتوبر 2022 سے 31 مارچ 2023 تک ربیع سیزن 2022-23 کے لیے فاسفیٹک اور پوٹاسک کھادوں کے لیے غذائیت پر مبنی سبسڈی کی شرح کو منظوری دی

وزیر اعظم جناب نریندر مودی کی صدارت میں مرکزی کابینہ نے مختلف غذائی اجزا کے لیے غذائیت پر مبنی سبسڈی (این بی ایس) کی فی کلو گرام کی شرحوں کے لیے کھاد کے محکمے کی تجویز کو منظوری دے دی ہے جو کہ ہیں ربیع سیزن 2022-23 کے لیے فاسفیٹک اور پوٹاشک کھادوں کے لیے نائٹروجن (N)، فاسفورس (P)، پوٹاش (K) اور سلفر (S) – (01.10.2022 سے 31.03.2023 تک) جیسا کہ ذیل میں دیا گیا ہے: سال روپے فی کلو گرام N P K S ربیع 2022-23 (1.10.2022 سے 31.03.2023 تک) 98.02 66.93 23.65 6.12 مالی اخراجات: این بی ایس ربیع 2022 (01.10.2022 سے 31.03.2023 تک) کے لیے کابینہ کی طرف سے منظور شدہ سبسڈی 51,875 کروڑ روپے ہوگی جس میں کرایہ کی سبسڈی کے ذریعہ دیسی کھاد کا تعاون (ایس ایس پی) بھی شامل ہے۔ فوائد: اس سے کسانوں کو ربیع 2022-23 کے دوران کھادوں کی رعایتی/ سستی قیمتوں پر تمام P&K کھادوں کی آسانی سے دستیابی ممکن ہو سکے گی اور زرعی شعبے کو مدد ملے گی۔ کھادوں اور خام مال کی بین الاقوامی قیمتوں میں اتار چڑھاؤ کو بنیادی طور پر مرکزی حکومت کے ذریعہ جذب کیا گیا ہے۔ پس منظر: حکومت کھاد کے مینوفیکچررز/ درآمد کنندگان کے ذریعے کسانوں کو رعایتی قیمتوں پر P&K کھادوں کے لیے یوریا اور 25 گریڈ کی کھادیں فراہم کر رہی ہے۔ P&K کھادوں پر سبسڈی NBS اسکیم کے زیر انتظام ہے جو 01.04.2010 سے مؤثر ہے۔ اپنے کسان دوست نقطہ نظر کے مطابق، حکومت کسانوں کو مناسب قیمتوں پر P&K کھادوں کی دستیابی کو یقینی بنانے کے لیے پر عزم ہے۔ کھادوں اور توانائی یعنی یوریا، ڈی اے پی، ایم او پی اور سلفر کی بین الاقوامی قیمتوں میں زبردست اضافے کے پیش نظر، حکومت نے ڈی اے پی سمیت پی اینڈ کے کھادوں پر سبسڈی بڑھا کر بڑھتی ہوئی قیمتوں کو جذب کرنے کا فیصلہ کیا ہے۔ سبسڈی کھاد کمپنیوں کو منظور شدہ نرخوں کے مطابق جاری کی جائے گی تاکہ وہ کسانوں کو مناسب قیمت پر کھاد فراہم کر سکیں۔
دوسری ہند-نارڈک سربراہ کانفرنس

نئی دہلی،4 مئی 2022/ وزیر اعظم جناب نریندر مودی نے دوسری ہند-نارڈک سربراہ کانفرنس میں ڈنمارک کے وزیر اعظم میٹے فریڈریکسن، آئس لینڈ کے وزیر اعظم کیٹرین جیکوبسٹیر، ناروے کے وزیر اعظم جوناس گہر سٹور، سویڈن کے وزیر اعظم میگدالینا اینڈرسن اور فن لینڈ کے وزیر اعظم سانا مارین کے ساتھ شرکت کی۔ اس سربراہ کانفرنس نے اسٹاک ہوم میں 2018 میں منعقد ہونے والی پہلی انڈیا-نارڈک چوٹی کانفرنس کے بعد سے ہندوستان-نارڈک تعلقات کی پیش رفت کا جائزہ لینے کا موقع فراہم کیا۔ وبائی امراض کے بعد معاشی بحالی، موسمیاتی تبدیلی، پائیدار ترقی، اختراع، ڈیجیٹلائزیشن، اور سبز اور صاف نمو میں کثیر الجہتی تعاون پر بات چیت ہوئی۔ پائیدار سمندری انتظام پر توجہ مرکوز کرتے ہوئے بحری شعبے میں تعاون پر بھی بات چیت کی گئی۔ وزیر اعظم نے نورڈک کمپنیوں کو بلیو اکانومی سیکٹر میں اور خاص طور پر ہندوستان کے ساگرمالا پروجیکٹ میں سرمایہ کاری کرنے کے لئے مدعو کیا۔ آرکٹک خطے میں نارڈک خطے کے ساتھ ہندوستان کی شراکت داری پر تبادلہ خیال کیا گیا۔ وزیر اعظم نے نوٹ کیا کہ ہندوستان کی آرکٹک پالیسی آرکٹک خطے میں ہندوستان-نارڈک تعاون کی توسیع کے لئے ایک اچھا فریم ورک فراہم کرتی ہے۔ وزیر اعظم نے نورڈک ممالک کے خودمختار مالی فنڈز کو ہندوستان میں سرمایہ کاری کرنے کی دعوت دی۔ علاقائی اور عالمی پیش رفت پر بھی بات چیت ہوئی۔ سربراہی اجلاس کے بعد ایک مشترکہ بیان منظور کیا گیا، جسے یہاں دیکھا جا سکتا ہے۔ https://mea.gov.in/bilateral-doc ش ح۔ ش ت ۔ج
وزیراعظم نے ، اُن تمام مجاہدین آزادی کو یاد کیا ، جنھوں نےباپو کی قیادت میں بھارت چھوڑو تحریک  میں حصہ لیا تھا

وزیراعظم جناب نریندر مودی نے اُن سبھی مجاہدین آزادی کو یاد کیا، جنھوں نے باپو کی قیادت میں بھارت چھوڑو تحریک میں حصہ لیا تھا اور ہماری جدوجہد آزادی کو تقویت دی تھی۔ ایک سلسلہ وار ٹوئیٹ میں وزیراعظم نے کہا: ’’ان سبھی مجاہدین کو یاد کررہا ہوں، جنھوں نے باپو کی قیادت میں بھارت چھوڑو تحریک میں حصہ لیا تھا اور ہماری جدوجہد آزادی کو تقویت بخشی تھی۔‘‘ ’’مہاتما گاندھی کی یہ تصویر اس وقت کی ہے جب بامبے میں بھارت چھوڑو تحریک کے آغاز ہوا۔ (نہرو میموریل کلیکشن سے ماخذ)‘‘ لوک نائک جے پی نے کہا تھا، کہ’’ 9 اگست ہمارے قومی انقلاب کی چنگاری کی علامت بن گیا۔‘‘ باپو سے ترغیپ پاکر ، بھارت چھوڑو تحریک میں جے پی اور ڈاکٹر لوہیا جیسی عظیم شخصیات سمیت سماج کےسبھی طبقات کی قابل ذکرحصہ داری دیکھی گئی۔‘‘
وزیر اعظم نے  ریاستہائے متحدہ امریکہ کے صدر ڈونالڈ ٹرمپ سے بات کی

نئی دہلی 07 جنوری 2020 ۔وزیراعظم جناب نریندر مودی نے سال نو کی مبارکباد پیش کرنے کی غرض سے ریاستہائے متحدہ امریکہ کے صدر عالیجناب ڈونالڈ ٹرمپ سے بات کی۔ وزیراعظم نے نئے سال میں صدر ٹرمپ ، ان کے کنبے اور امریکہ کے عوام کی اچھی صحت ،خوشحالی اورکامیابی کے لئے نیک تمناؤں کا اظہار کیا۔ وزیراعظم نے اپنے پیغام میں کہا کہ بھارت – امریکہ کے تعلقا ت کی بنیاد ، باہمی احترام اورافہام وتفہیم پر قائم ہے اور یہ تعلقات قدم بہ قدم مستحکم ہوتے آئے ہیں۔وزیراعظم نے گزشتہ برس دونوں ممالک کے مابین کلیدی شراکتداری کے سلسلے میں رونما ہونے والی اہم پیش رفت کا ذکر کیا اور اپنی جانب سے اس خواہش کا اظہار کیا کہ وہ باہمی مفاد کے تما م ترشعبوں میں تعاون میں اضافے کی غرض سے صدر ٹرمپ کے ساتھ مل کر کام کرتے رہیں گے ۔ صدر ڈونالڈ ٹرمپ نے نئے سال میں بھارتی عوام کی خوشحالی اور ترقی کی تمنا کا اظہار کیا ۔ انہوں نے گزشتہ چند برسوں کے دوران تعلقات کے تحت حصولیابیوں پر اطمینان کا اظہار کیا اور باہمی تعاون کو مزید مستحکم بنانے کے لئے اپنی کمر بستگی کا بھی اظہار کیا۔
ترکی کے صدرکے ساتھ وزیراعظم کی  ٹیلی فون پر گفت وشنید

ی دہلی ،12مارچ : جمہوریہ ترکی کے صدر،عالیجناب رجب طیب اردغان نے وزیراعظم جناب نریندرمودی سے ٹیلی فون پربات چیت کی ہے ۔ صدراردغان نے ہندوستان میں حالیہ دہشت گردانہ حملوں کاشکار ہونے والوں کے تئیں تعزیت کااظہارکیاہے اورمجروحین کی بہ سرعت صحت یابی کی تمناکی ہے ۔ وزیراعظم ، جناب نریندرمودی نے کہاہے کہ دہشت گردی عالمی امن اورسلامتی کولاحق سنگین ترین خطرات میں سے ایک ہے، انھوں نے تمام متعلقہ ممالک کی جانب سے دہشت گردی کے خلاف فوری ،واضح اورفیصلہ کن کارروائی عمل میں لائے جانے کی اہمیت پر زور دیاہے ۔ ۔۔۔۔۔۔۔۔۔۔۔۔۔۔۔۔
وزیر اعظم نے ہنُکّا کے موقع پر اسرائیل کے وزیر اعظم عزت مآب نفتالی بینیٹ ، اسرائیل کے عوام اور دنیا بھر کے یہودی لوگوں کو مبارکباد دی ہے

وزیر اعظم جناب نریندر مودی نے ہنُکّا کے موقع پر اسرائیل کے وزیر اعظم عزت مآب نفتالی بینیٹ ، اسرائیل کے عوام اور دنیا بھر کے یہودی عوام کو مبارکباد دی ہے۔ ایک ٹوئیٹ میں وزیر اعظم نے کہا کہ: ‘‘وزیر اعظم @ نفتالی بینیٹ،آپ کو اور اسرائیل کے دوست عوام کو اور آٹھ روزہ روشنیوں کا تہوار منارہے دنیا بھر کے یہودی لوگوں کو ہنُکّا سمیچ’’۔
جب گجرات کے وزیر اعلی جناب نریندر مودی ڈھولا ویرا آئے تھے

نئی دہلی۔ 20 اگست وزیر اعظم کے دفتر نے آثار قدیمہ کے ماہر یدوبیر سنگھ راوت کا ایک مضمون شیئر کیا ہے جس میں انہوں نے ڈھولا ویرا کے آثار قدیمہ کی اہمیت کے بارے میں وزیر اعظم نریندر مودی کے نظریے کی بات کی ہے ۔ وزیر اعظم نے اس وقت ڈھولا ویرا کا دورہ کیا تھا جب وہ گجرات کے وزیر اعلی تھے۔ قابل ذکر ہے کہ ڈھولا ویرا کو ابھی حال ہی میں یونیسکو کے عالمی ورثہ کا درجہ دیا گیا ہے۔ ایک ٹویٹ میں ، وزیر اعظم کے دفتر نے کہا: "جب وزیر اعلی نریندر مودی ڈھولا ویرا آئے….. ایک ماہر آثار قدیمہ نے اپنا تجربہ شیئر کیا ہے اور لکھا ہے کہ اس وقت ڈھولا ویرا کے ارد گرد جو بنیادی ڈھانچہ بنایا گیا تھا ، وہ کتنا ماحول دوست اور سیاحت کو فروغ دینے والا ہے۔ ۔۔۔۔۔۔۔۔۔۔۔۔۔۔۔۔۔۔۔۔۔ (ش ح ۔ رض ۔ ج ا (